মালয়েশিয়া: কাজ-বেতন নেই-পাসপোর্ট জব্দ, থানায় অভিযোগ বাংলাদেশি কর্মীদের
বেতন ও কাজ না দেওয়ায় নিয়োগকর্তার বিরুদ্ধে পুলিশে অভিযোগে করেছেন মালয়েশিয়া প্রবাসী চার বাংলাদেশি কর্মী।
গতকাল মঙ্গলবার রাতে কুয়ালালামপুরের সেন্তুল থানায় তারা এই অভিযোগ দায়ের করেন।
বাংলাদেশিদের অভিযোগ, গত সাত মাস ধরে নিয়োগকর্তা তাদের কাজ বা বেতন কিছুই দেয়নি, উপরন্তু তাদের পাসপোর্ট জব্দ করে রেখেছে।
তারা জানিয়েছে, ১৬১ জন বাংলাদেশি এই কোম্পানিতে আসার পর থেকে কাজ এবং বেতন ছাড়া অসহায় অবস্থায় জীবনযাপন করছে।
ফ্রি মালয়েশিয়া টুডের প্রতিবেদনে বলা হয়েছে, বাংলাদেশি কর্মীদের কন্সট্রাকশন কোম্পানিতে বেসিক ১৫০০ মালয়েশিয়ান রিংগিতে কাজ দেওয়ার কথা বলে মালয়েশিয়াতে নিয়ে এসেছে নিয়োগকর্তা প্রতিষ্ঠান। পরে কুয়ালালামপুরের চৌকিটে তাদের কাজ ও বেতনবিহীন রাখা হয়।
তারা জানান, মালয়েশিয়ায় যাওয়ার প্রথম দিন থেকে এ পর্যন্ত নিয়োগকর্তা ১৬১ বাংলাদেশি কর্মীকে কোনো কাজ বা বেতন দেয়নি। বর্তমানে তাদের কাছে খাবার কেনারও টাকা নেই। উল্টো নিয়োগকর্তা তাদের পাসপোর্ট আটকে রেখে ৬ হাজার রিংগিত দাবি করছেন।
এই প্রবাসীদের অভিযোগ জমা দিতে সাহায্য করে প্রবাসী অধিকার নিয়ে কাজ করা স্থানীয় সংগঠন নর্থ-সাউথ ইনিশিয়েটিভ এবং পার্টি সোশালিস্ট মালয়েশিয়া। এই অধিকার কর্মীরা আশা প্রকাশ করেন, পুলিশ প্রবাসী বাংলাদেশিদের পাসপোর্ট ফিরে পেতে সাহায্য করবে।
এর আগে ১৭১ জন বাংলাদেশি শ্রমিক থানায় অভিযোগ দিতে যাওয়ার পথে আটক হলে গত ১৬ জানুয়ারি দেশটির মানবসম্পদ মন্ত্রী বলেছিলেন, যেসব নিয়োগকর্তা বিদেশি শ্রমিক নিয়ে আসবে ওই শ্রমিকদের পারিশ্রমিক দেওয়ার দায়িত্ব তাদের ওপরই বর্তাবে। পরে ওই নিয়োগকর্তাকে কালো তালিকাভুক্ত করা হয়।

বেতন ও কাজ না দেওয়ায় নিয়োগকর্তার বিরুদ্ধে পুলিশে অভিযোগে করেছেন মালয়েশিয়া প্রবাসী চার বাংলাদেশি কর্মী।